Video: Tshwane-metropolisie raak handgemeen met ouers voor kinders‘n Skermskoot uit die video. Die video volg onderaan die berig. WAARSKUWING: Die video bevat kru taal wat sensitiewe kykers kan ontstel. Dit is nie geskik vir kinders nie. ŉ Rustige uitstappie na Zitapark in Garsfontein het vir twee inwoners van Pretoria in ŉ nagmerrie ontaard toe metropolisiebeamptes hulle glo hardhandig hanteer het ná ŉ woordewisseling oor ŉ Chihuahua. Een van die inwoners, David du Plessis van Garsfontein, ŉ senior voorman van ŉ siviele konstruksiemaatskappy, is glo bygekom omdat hy die vermeende polisiebrutaliteitvoorval op sy selfoon afgeneem het. Die ander inwoner, Chris de Lange (36), ŉ motorelektrisiën van Mooikloof, is die eerste slagoffer wat op die video te sien is. Die twee mans het mekaar glad nie voor Saterdag geken nie, maar ken mekaar nou goed nadat hulle agt ure saam in aanhouding by die Garsfontein-polisiestasie spandeer het. Du Plessis het sy agtjarige seun Saterdag na die park geneem. “Die park is 3 km van my huis af geleë. Ons gaan gereeld soontoe om daar met my honde te stap of sodat my seun daar kan gaan swem. Ek het nog nooit probleme daar ervaar nie,” het Du Plessis Dinsdag aan Maroela Media gesê. Hy het gesit en wag terwyl sy seun swem toe hy omstreeks 14:00 sien daar is ŉ onderonsie by De Lange se groep, waarna hy sy selfoon gereed gekry het om die drama af te neem. De Lange het aan Maroela Media verduidelik dat sy gesin saam met ander gesinne by die park was vir ŉ kinderpartytjie. “Een van die mense het ŉ klein Chihuahua daar gehad,” het De Lange gesê. “ŉ Vroue veiligheidswag het na ons toe gekom en gesê die hond mag nie daar wees nie. Dit is egter bog want die park is troeteldiervriendelik, dit word só op die park se borde en op die Tshwane-metro se webwerf aangedui.” Die wag het daarop aangedring dat hulle die hond in die motor moet los, waarop De Lange gesê het hulle weier, aangesien dit ŉ baie warm dag was. Die wag het die metropolisie ontbied. Vier beamptes het kort daarna by die toneel aangekom en De Lange gekonfronteer. “Hulle wou glad nie na ons redenasie luister nie. Hulle het van die staanspoor af laat weet dat ons verkeerd is en dat hulle ons nie daar soek nie. Hulle het heeltyd hul vingers voor my gesig rondgeswaai,” het De Lange bygevoeg. Hy het in ŉ stadium moedeloos omgedraai om weg te stap waarna ŉ beampte hom glo toegejou het: “Hey boy, f*** you, come here”. “Ek het my toe bloedig vererg en vir hom gesê ‘ek is nie jou f***** boy nie’.” Die beamptes het hom daarna voor sy kinders hardhandig behandel en in ŉ vangwa buite die park geboender. Du Plessis se video begin hier. Terwyl hy die inhoud agterin die vangwa wou afneem (glo ŉ spul motoronderdele en ŉ spaarwiel), word die deur skielik toegeklap. Die beampte wend dan sy aandag op Du Plessis. Op die video kan mens sien hoe Du Plessis geklap en gevloek word, waarna hy ook in hegtenis geneem word. Die video stop dan. Du Plessis vertel dat die beampte daarna probeer het om sy selfoon by hom af te neem, maar hy kon daarin slaag om in die harwar sy foon by een van De Lange se kennisse uit te kry sodat die beamptes nie daarmee kon peuter nie. “Toe ek agter in die vangwa was, het ek vir hulle gevra wat van my kind gaan word, toe sê die beampte vir my ‘I feel f*** all for you child”. Ek het vanuit die vangwa vir iemand gevra wat ek nie eens ken nie, om my kind net veilig by die huis te kry. Hulle het niks vir my of my kind se welvaart gevoel nie,” het Du Plessis aangevoer. Die twee is daarna glo na die Garsfonteinpolisiestasie gehaas. “Ek weet nie wat die noodgeval was nie, maar dit het gevoel of ons slegs 30 sekondes lank van die park na die stasie, wat 2 km daarvan geleë is, gery het,” het Du Plessis bygevoeg. Die twee was tot 22:00 in aanhouding voor hulle vir die eerste keer gehoor het op watter aanklagte hulle in hegtenis geneem is. De Lange is aangekla van publieke dronkenskap, en crimen injuria. Du Plessis is aangekla van inmenging met die pligte van die polisie, en verset teen inhegtenisneming. De Lange het aan Maroela Media gesê hy drink glad nie alkohol nie en het daarop aangedring dat daar bloedtoetse geneem word, wat nie gebeur het nie. Du Plessis voer aan hy kon duidelik van ŉ afstand af sien dat die beamptes arrogant was en hy is in hegtenis geneem omdat hy polisiebrutaliteit aan die klok wou hang. Die twee was gister by die hof in Hatfield waar hulle twee ure lank gewag het tot ŉ ondersoekbeampte hulle meegedeel het dat die saak uitgestel is vir verdere ondersoek. Senior superintendent Isaac Mahamba, woordvoerder van die metropolisie, het by navraag aan Maroela Media gesê die metropolisie is bekommerd oor die beampte se vulgêre taalgebruik wat in die opname gehoor kan word. “Ons kan egter nie voor verdere ondersoek beoordeel of weet wat alles tydens die voorval plaasgevind het nie,” het Mahamba gesê. Hy het gesê die inwoners kan die voorval by die nodige owerhede aanmeld as hulle voel hul regte is geskend. “Die inwoners kan die metropolisie se onafhanklike eenheid wat sulke voorvalle ondersoek by 082 891 8652 skakel, of dit by hul naaste polisiestasie aanmeld.” De Lange het reeds ŉ klag by die Garsfontein-polisie en metropolisie aanhangig gemaak. Du Plessis is uitstedig vir werksverpligtinge en het aan Maroela Media gesê hy onderneem om dieselfde te doen. [wpvideo mZrcPPKo]